钦定古今图书集成/明伦汇编/官常典/第744卷 > 𥟖弘业 钱大用 景一高 康正谏 赵世
## 钦定古今图书集成/明伦汇编/官常典/第744卷 > 𥟖弘业 钱大用 景一高 康正谏 赵世

选

按《明外史马如蛟传》：“弘业字孟扩，顺德人。由举人授
和州知州。贼初至，御却之。其冬复至。城将陷，弘业系
印于肘，跪告其母曰：‘儿不肖，贪微官以累母，奈何’？母
李泣谕曰：‘汝勿以我为意，事至此，有死而已’。遂自缢，
妻杨、妾李及女四人继之。弘业北面恸哭，再拜，自刎
未殊，濡颈血大书曰：‘为臣尽忠，为子尽孝，大丈夫何
惜一死哉’！”俄贼入，伤数刃而死，赠太仆少卿，任一子。
判官钱大用，偕妻妾、子妇俱死。吏目景一高，被创死。
学正康正谏，祁门人，起家举人，偕妻汪、子妇章，赴水
死。赠国子监丞。训导赵世选，亦不屈死。赠国子学录。